CELEX: 32021R1985
Language: et
Date: 2021-11-15 00:00:00
Title: Nõukogu määrus (EL) 2021/1985, 15. november 2021, millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes

16.11.2021   
               
               
                  ET
               
               
                  Euroopa Liidu Teataja
               
               
                  L 405/1
               
            
         NÕUKOGU MÄÄRUS (EL) 2021/1985,
         15. november 2021,
         millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 215,
         võttes arvesse nõukogu 15. oktoobri 2012. aasta otsust 2012/642/ÜVJP, mis käsitleb piiravaid meetmeid seoses olukorraga Valgevenes (1),
         võttes arvesse liidu välisasjade ja julgeolekupoliitika kõrge esindaja ja Euroopa Komisjoni ühist ettepanekut
         ning arvestades järgmist:
         
                     (1)
                  
                  
                     Nõukogu määrusega (EÜ) nr 765/2006 (2) jõustati otsus 2012/642/ÜVJP ja nähti eeskätt ette selliste isikute, üksuste ja asutuste rahaliste vahendite ja majandusressursside külmutamine, kes vastutavad inimõiguste raskete rikkumiste või kodanikuühiskonna ja demokraatliku opositsiooni tagakiusamise eest või kelle tegevus kahjustab muul moel tõsiselt demokraatiat või õigusriigi põhimõtete austamist Valgevenes või kes saavad kasu Lukašenka režiimist või toetavad seda, ning keelati rahaliste vahendite ja majandusressursside kättesaadavaks tegemine sellistele isikutele, üksustele ja asutustele.
                  
               
                     (2)
                  
                  
                     15. novembril 2021 võttis nõukogu vastu otsuse (ÜVJP) 2021/1990, (3) millega kehtestati täiendav loetellu kandmise kriteerium, et oleks võimalik kohaldada sihipäraseid piiravaid meetmeid nende füüsiliste või juriidiliste isikute, üksuste või asutuste suhtes, kes korraldavad sellist Lukašenka režiimi tegevust või aitavad kaasa sellisele tegevusele, millega hõlbustatakse liidu välispiiride ebaseaduslikku ületamist või keelatud kaupade üleandmist ja piirangutega kaupade, kaasa arvatud ohtlike kaupade, ebaseaduslikku üleandmist liidu territooriumile.
                  
               
                     (3)
                  
                  
                     Keelu õigeks ja ühetaoliseks rakendamiseks kogu liidus tuleb kõnealust muudatust kajastada määruses (EÜ) nr 765/2006.
                  
               
                     (4)
                  
                  
                     Määrust (EÜ) nr 765/2006 tuleks seetõttu vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 765/2006 artiklisse 2 lisatakse järgmine lõige:
            
               
                  „6.   I lisa sisaldab ka loetelu:
                  
                              a)
                           
                           
                              nendest füüsilistest või juriidilistest isikutest, üksustest või asutustest, kelle puhul on nõukogu vastavalt otsuse 2012/642/ÜVJP artikli 4 lõike 1 punktile c kindlaks teinud, et nad korraldavad sellist Lukašenka režiimi tegevust või aitavad kaasa sellisele tegevusele, millega hõlbustatakse:
                              
                                          i)
                                       
                                       
                                          liidu välispiiride ebaseaduslikku ületamist või
                                       
                                    
                                          ii)
                                       
                                       
                                          keelatud kaupade üleandmist ja piirangutega kaupade, kaasa arvatud ohtlike kaupade, ebaseaduslikku üleandmist liidu territooriumile; ning
                                       
                                    
                        
                              b)
                           
                           
                              nendest juriidilistest isikutest, üksustest või asutustest, kelle puhul on nõukogu vastavalt otsuse 2012/642/ÜVJP artikli 4 lõike 1 punktile d kindlaks teinud, et nad on punktis a osutatud isikute, üksuste või asutuste omandis või kontrolli all.“
                           
                        
            
         
         
            Artikkel 2
            Käesolev määrus jõustub järgmisel päeval pärast selle avaldamist selle Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 15. november 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 285, 17.10.2012, lk 1.
         
            (2)  Nõukogu 18. mai 2006. aasta määrus (EÜ) nr 765/2006, milles käsitletakse piiravaid meetmeid Valgevene suhtes (ELT L 134, 20.5.2006, lk 1).
         
            (3)  Nõukogu 15. novembri 2021. aasta otsus (ÜVJP) 2021/1990, millega muudetakse otsust 2012/642/ÜVJP, mis käsitleb piiravaid meetmeid seoses olukorraga Valgevenes (vt käesoleva Euroopa Liidu Teataja lk 10).